b'\n_START_ARTICLE_\nKorson kirkko\n_START_SECTION_\nKorson kirkon hautausmaa\n_START_PARAGRAPH_\nKorson kirkon yhteydess\xc3\xa4 sijaitsee kirkkoon rajoittuva pieni tuhkahautausmaa, joka tunnetaan nimell\xc3\xa4 Korson kirkon hautausmaa. Se on vihitty k\xc3\xa4ytt\xc3\xb6\xc3\xb6n 2. kes\xc3\xa4kuuta 2002. Hautausmaan muistopuutarhassa tuhkauurna lasketaan maahan kokonaisuudessaan. Muistolehdossa vain tuhka k\xc3\xa4tket\xc3\xa4\xc3\xa4n maahan. Vitriini-ikkunassa olevaan, El\xc3\xa4m\xc3\xa4n kirjaksi kutsuttuun kirjaan kirjoitetaan hautausmaalle haudattujen nimet.  _NEWLINE_Hautauksia tehd\xc3\xa4\xc3\xa4n vain sulan maan aikana. Vainajan nimilaatta voidaan kiinnitt\xc3\xa4\xc3\xa4 hautausmaan nimimuuriin. Tuhkahautausmaan on suunnitellut arkkitehtuuritoimisto Jari Frondelius - Jaakko Keppo._NEWLINE_Vuonna 2015 arvioitiin, ett\xc3\xa4 Korson kirkon uurnahautauspaikat loppuisivat ilman lis\xc3\xa4rakentamista vuonna 2022. T\xc3\xa4m\xc3\xa4 lis\xc3\xa4tilantarve suunniteltiin ratkaistavan uuden tuhka- tai uurnaholvin avulla._NEWLINE_Hautausmaalla on kaksi kivist\xc3\xa4 yhteismuistomerkki\xc3\xa4. N\xc3\xa4ist\xc3\xa4 ensimm\xc3\xa4inen (Taivaaseen ota tyk\xc3\xb6si) paljastettiin hautausmaan vihkimisen yhteydess\xc3\xa4 vuonna 2002 ja toinen (Tyhj\xc3\xa4n sylin muistokivi) vuonna 2008.'